ร้องรัฐอุ้มซัพพลายเชน
เอสเอ็มอีร้องรัฐอุ้มธุรกิจซัพพลายเชนที่ไม่ได้รับผลกระทบน้ำท่วมโดยตรง แต่สูญเสียลูกค้าด้วย
27 ต.ค. 2554

เอสเอ็มอีร้องรัฐอุ้มธุรกิจซัพพลายเชนที่ไม่ได้รับผลกระทบน้ำท่วมโดยตรง แต่สูญเสียลูกค้าด้วย
นายบุญเจริญ มโนบูรชัยเลิศ กรรมการผู้จัดการกลุ่มบริษัท C.C.S. (Complete Customer Satisfaction Group) ผู้ผลิตชิ้นส่วนยานยนต์ เครื่องบิน ผลิตเครื่องจักรกลและอะไหล่เครื่องจักร ซึ่งเข้าร่วมประชุมผลกระทบทางเศรษฐกิจกับนายกิตติรัตน์ ณ ระนอง รองนายกรัฐมนตรี และ รมว.พาณิชย์ กล่าวว่า อยากเรียกร้องให้รัฐบาลมีมาตรการช่วยเหลือบริษัทที่ได้รับผลกระทบทางอ้อมจากน้ำท่วมด้วย โดยเฉพาะผู้ประกอบการเอสเอ็มอีทั้งในและนอกพื้นที่น้ำท่วมที่ได้รับผลกระทบจากการที่ลูกค้าถูกน้ำท่วมหยุดการผลิตสินค้า ด้วยการให้สินเชื่อเพื่อเสริมสภาพคล่องและขยายสิทธิประโยชน์ส่งเสริมการลงทุนเพิ่มเติมจากปัจจุบัน เพราะกลุ่มนี้เป็นผู้ผลิตเป็นห่วงโซ่หรือซัพพลายเชน
นายบุญเจริญ ระบุว่า การที่รัฐบาลมีมาตรการยกเว้นอากรขาเข้าสำหรับเครื่องจักร วัตถุดิบในการผลิต และอนุญาตให้นำเข้ารถยนต์สำเร็จรูปได้ ส่งผลกระทบต่อผู้ผลิตชิ้นส่วนยานยนต์ จึงอยากให้รัฐบาลกำหนดให้ชัดเจนว่าหลักเกณฑ์จะเป็นอย่างไร เช่น ระยะเวลาและปริมาณนำเข้าให้ชัดเจน เพื่อไม่ให้กระทบกับผู้ผลิตชิ้นส่วนในประเทศ
นายบุญเจริญ กล่าวว่า บริษัทในเครือไม่ได้รับผลกระทบจากน้ำท่วมโดยตรง เพราะมีการวางระบบป้องกันน้ำท่วม และได้สร้างโรงงานสูงกว่าระดับน้ำทะเล 3.9 เมตร
อย่างไรก็ตาม เนื่องจากลูกค้าของบริษัทส่วนใหญ่อยู่ในนิคมอุตสาหกรรมที่ถูกน้ำท่วม และทุกบริษัทได้ยุติการผลิตทั้งหมดแล้ว ทำให้ต้องยุติสายการผลิตไปด้วยจนสูญเสียรายได้ไป 75%
“เรามีลูกจ้าง 1,000 คน และจ่ายเงินเดือน 100% เดือนละ 10 ล้านบาท คิดเป็น 25% ของต้นทุนการผลิต เมื่อต้องมีรายจ่ายแต่ไม่มีรายได้ก็เหมือนกับต้นไม้ที่ยืนต้นตาย” นายบุญเจริญ กล่าวในตอนท้าย